‘ચલો ઘાટકોપર કે લિએ કુછ કર દિખાએં’ ઉદ્દેશ અંતર્ગત ઘાટકોપરના જાગરૂક નાગરિકોએ ફેરિયાઓ અને ફૂડ-સ્ટૉલ હટાવવાની સાથોસાથ ઘાટકોપર ઈસ્ટ અને વેસ્ટમાં રખડતી-રઝળતી ગાયો અને રાતે રોડ પર ઊતરી આવતા કૂતરાઓ સામે ઝુંબેશ ચલાવવાની તૈયારી કરી છે. જોકે ફેરિયાઓ અને ફૂડ-સ્ટૉલ હટાવવાની બાબતમાં જેમ માનવતાવાદી નાગરિકો દિવસનો હજારો રૂપિયાનો વકરો કરતા ફૂડ-સ્ટૉલના માલિકોને ‘બિચારાઓની રોજીરોટી’ કહીને બચાવી રહ્યા છે એ જ રીતે ગાયો અને કૂતરા હટાવવાના મુદ્દે જીવદયાપ્રેમીઓ અને પશુપ્રેમીઓ પશુઓ સામેની ઝુંબેશનો વિરોધ કરી રહ્યા છે. સ્થાનિક રહેવાસીઓ કહે છે કે ઘાટકોપરવાસીઓના આંતરિક મતમતાંતરનો ગેરલાભ BMC લઈ રહી છે.